د افغانستان د کرکټ زلمی ستوری مجيب ځدران د کاميابو د بام پر لور
د کرکټ نړیوال کونسل ( ايي سي سي) مجيب الرحمان ځدران د جادوګر اسپېنر په نوم ياد کړی او ويلي يې دي زلمي لوبغاړي د نړیوال کپ د غوراوي په سیاليو کې خپل ځان نور ځلولی دی.
ځدران چې لا ۱۸ کلن نه دی خو ځان د کرکټ په نړۍ کې د يو ځوان کرکټر په حېث ورپېژني. زلمی ستوری د خپلو مشرانو لوبغاړو د ډاډ مننه کوي او په خپله فېس بک پاڼه يې ويلي " مننه له راشد لالا ، نبي لالا او جاوید احمدي چی ماته دومرہ ډاډ راکوي". مجيب ځدران د نړیوال کپ د غوراوي د سياليو په پايلوبه کې د ويسټ انډيز پرضدپه ۴۳ رنزونو ورکولو څلور لوبغاړي سوځولي وو دغه لوبه افغان لوبډلې په اووه وکټو ګټلې او د دې سر ه د غوراوي په سيالیو کې تر ټولو په اول نمبر راغلې وه. ځدران د غوراوي په سياليو کې ۱۷ لوبغاړي سوځولي او دومره وکټې د سکاټ لېنډ سفيان شريف هم ترلاسه کړې وې. ستوري لوبغاړي يواځې اووه مياشتې وړاندې خپل نړيوال کرکټ پېل کړی او د هغه راښکاره کېدل ګټور ثابت شوي، هغه په تير نومبر کې د ائيرلېنډ پرضد په لمړي ځل مېدان ته راوتی او څلور وکټې يې ترلاسه کړې وې. د کرکټ د وېب پاڼې ترمخه ځدران تراوسه پورې ۱۵ يو ورځنولوبو کې ۳۵ وکټې اخستې دي. ځدران په نیوزي لېنډ کې د ۱۹ کلنو په نړيوال کپ کې داسې لوبه کړې وه چې د دغه لارې يې په زمبابوی کې د يو ورځنو سياليو دپاره په افغان نړیواله لوبډله کې ځای جوړ کړو. هغه خپله پیاوړې لوبه دوامداره ساتلې او د زمبابوی پرضد لوبه کې په پينځه وکټو ترلاسه کولو هغه د پاکستان د پخواني تيز بالر وقاريونس ريکارډ مات کړی چې عمر يې تر ټولو کم ؤ. مجيب ځدران چې اپ اسپين، ليګ اسپين او ګوګلي بال کوي په خپل ښه بالنګ د هند په پريئميرليګ کې د پنجاب لوبډلې هم اخستی دی. ايي سي سي د راشدخان سره مجیب ځدران د افغانستان او نړیوال کرکټ دپاره قيمتي سرمايه ګڼي. ۱۹ کلن راشدخان په وروستيو کې په يو ورځني کرکټ کې د ۱۰۰ وکټو اخستو نړيوال ريکارډ په خپل نوم کړی هغه په ۴۴ سياليو کې ۱۰۰ وکټی اخستونکی لمړی بالر جوړ شوی دی. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.